钦定古今图书集成/明伦汇编/官常典/第087卷 > 淮阳壮王道元
## 钦定古今图书集成/明伦汇编/官常典/第087卷 > 淮阳壮王道元

按《唐书》本传：“淮阳壮王道元，高祖从父兄子也。祖雍
王绘，为隋夏州总管。父贽，追爵河南王，生道元，性谨
厚，习技击，然进止都雅。武德初，例王年十五，从秦王
击宋金刚于介州，先登，王壮之，赏予良厚。讨王世充，
战多，窦建德屯虎牢。王轻骑致贼，遣道元伏以待，贼
至走之。转战氾水，登南坂，贯贼阵，出其背，复引还，贼”
皆靡所发，命中，王喜，以副骑给之。每赴敌，飞矢著身
如猬，气益厉。东都平，为洛州总管。府废，更授刺史。俄
为山东道行军总管，讨刘黑闼，以多见褒。黑闼再乱，
道元率史万宝战下博，越泞驰，约万宝继进。万宝素
少之，不肯前，曰：“吾被诏，以王儿子名大将，而军进退
实在我。今其轻斗，若大军竭驰，必陷泞。莫如以王啖
贼，我结阵待之，虽不利王，而利国也。”道元遂战殁，年
十九。万宝为贼所乘，举军溃，身独免。太宗追悼曰：“自
兵兴，儿常从我，每见我深入辄克，故慕之。惜其少，远
图不究，哀哉！”因流涕。赠左骁卫大将军。及谥，无子，以
弟道明嗣王，迁左骁卫大将军。贞观十四年，与武卫
将军慕容宝节送弘化公主于吐谷浑，坐漏言“主非
帝女”，夺王。终郓州刺史。六世孙汉。